आपकी खर्च करने या बचत करने की आदत से बच्चे सीखते हैं, इसलिए अपने धन प्रबंधन पर नजर डालें
हमारे पारिवारिक मूल्यों का निबाह जैसे होता है, नई पीढ़ी उसे ही देखती और सीखती है। ख़ुद को अभिव्यक्त करना, समस्याओं को हल करना, ग़लतियों से आगे बढ़ना और कौशल व क्षमताएं अर्जित करना आदि देखकर ही सीखे जाते हैं। वित्तीय प्रबंधन इन्हीं महत्वपूर्ण सीखों
हमारे पारिवारिक मूल्यों का निबाह जैसे होता है, नई पीढ़ी उसे ही देखती और सीखती है। ख़ुद को अभिव्यक्त करना, समस्याओं को हल करना, ग़लतियों से आगे बढ़ना और कौशल व क्षमताएं अर्जित करना आदि देखकर ही सीखे जाते हैं। वित्तीय प्रबंधन इन्हीं महत्वपूर्ण सीखों में से एक है। बड़े जिस तरह पैसों के साथ पेश आते हैं, बच्चे उसी को दोहराते हैं। उस समय वित्त से जुड़े फैसले जो हम करते हैं, हमें सही लगते हैं, लेकिन जब बच्चे भी वही दोहराते हैं तो हम उन्हें ग़लत ठहराने लगते हैं।
बच्चों में वित्तीय समझ विकसित करने से पहले एक बार ख़ुद से पूछें कि आप जिस तरह से पैसे ख़र्च कर रहे हैं और उनका इस्तेमाल कर रहे हैं, वह कितना सही है? आप वित्तीय रूप से कितने जागरूक हैं, पहले इस पर ग़ौर करें।
हम क्या ग़लतियां कर रहे हैं जो बच्चे सीख रहे हैं ...
बजट बनाकर स्थिर नहीं रहना
महीने का बजट आप बनाते हैं, लेकिन बाज़ार में या ई-कॉमर्स वेबसाइट पर कोई वस्तु पसंद आती है तो आप बिना कुछ सोचे-समझे ख़रीद लेते हैं। बजट की अहमियत पसंद के आगे कितनी है, यह बच्चा सीख लेता है। उसे लगता है कि अगर कोई चीज़ पसंद आ रही है तो उसे कभी भी ख़रीद सकते हैं। गाहे-बगाहे घर में कुरियर से पार्सल आते हैं, तो समझ में आ जाता है कि बिना हिसाब-किताब के घर चलाया जा सकता है।
क्या करें... पूरे महीने का बजट बनाने से पहले कुल कमाई में से बचत की रक़म निकाल लें। उसके बाद बची हुई रक़म में 60-40 का गणित रखें, जिसमें 60 ख़र्च करने के बाद 40 को आपात ख़र्चों के लिए रखें।​​​
इच्छाओं पर पैसे उड़ाना
हर महीने नए-नए कपड़े और जूते-सैंडल ख़रीदते हैं। अगर कोई परिधान ढीला हो गया है या कस रहा है तो उसे ठीक न करवाते हुए नया ख़रीद लेते हैं। अगर कहीं से ख़राब हो गया है तो उसे सुधरवाने के बजाय नया ख़रीद लेते हैं। जब यही समस्या बच्चे को होती है तो अभिभावक उसे सुधारकर पहनने की सलाह देते हैं। परंतु बच्चा तो आपको देख ही रहा है। नतीजतन कई बार बच्चे इस तरह जवाब देते हैं कि- आप तो इतनी साड़ियां ख़रीदती हो, मुझे क्यों नए नहीं दिला सकतीं? उसके लिए ये अनावश्यक ख़र्च नहीं है बल्कि सीख है कि किसी वस्तु के ख़राब होने पर उसे फेंककर नया ख़रीदा जाता है। 
क्या करें... कपड़े आदि के ख़र्च के मामले में संयम बरतें। जब नए परिधान को मन ललचाए, तो उसे ख़रीदने के बजाय, उसके मूल्य को एक पर्स में रख दें। ग़ैरज़रूरी शॉपिंग को रोकना ही कई बार बहुत पैसा बचा देता है।
जितना चाहा उतना ख़र्च किया
जब आप कोई ख़रीदारी करते हैं और सीधा डेबिट या क्रेडिट कार्ड से भुगतान करते हैं तो एहसास नहीं होता कि हम कितना ख़र्च कर रहे हैं। यह ख़रीदारी को तब तक सीमित नहीं करता जब तक कि खाते में पैसे ख़त्म न हो जाएं या क्रेडिट सीमा समाप्त न हो जाए। ये देखकर बच्चों को लगता है कि हम जब चाहे, जो चाहे ख़रीद सकते हैं।
क्या करें... ख़रीदारी के लिए नक़द का इस्तेमाल करें। 
बचत कम और ख़र्च अधिक करना
कुछ लोग अपनी हैसियत या आवश्यकता से अधिक ख़र्च करते हैं। वे उन उपकरणों या निजी गैजेट्स को अक्सर बदलते रहते हैं। आवेगपूर्ण ख़र्च करने की उनकी आदतों के कारण वे ख़ुद को रोक नहीं पाते। इस चक्कर में कई बार महीने का ही नहीं, महीनों का बजट बिगड़ जाता है।
क्या करें... उन चीज़ों पर भी ख़र्च करने से बचें जिन पर आप दोबारा ख़र्च नहीं कर सकते, जैसे लाखों के टीवी, मोबाइल, मंहगी कार को आप दोबारा नहीं ख़रीद सकते, तो उन्हें न ख़रीदें। आप जितना फिर से चुका सकते हैं उसके अनुसार ही ख़रीदें। याद रखें, गैजेट्स कालजयी नहीं होते हैं। 
छोटे-छोटे कामों पर व्यय
यह बूंद-बूंद बचाने का उपाय है। ऐसे बहुत से छोटे-छोटे काम हैं जिन्हें आप स्वयं कर सकते हैं लेकिन उनके लिए दूसरों पर निर्भर रहते हैं। अगर आपके पास ख़ुद कर लेने का समय है, तो आप सहायकों की संख्या कम कर सकते हैं। 
क्या करें... अगर आपको आज़माना है, तो इस पर अमल करके देखिए। जो काम करने का आपके पास समय व ऊर्जा है, उनके ख़र्च को कम करके बजट बनाइए। हर महीने इतना पैसा किसी गुल्लक में डालते जाइए। देखिएगा, साल के अंत में बूंद-बूंद से कितना कोष भरा।
क्यों ज़रूरी है वित्तीय संभाल?
धन अर्जन की मेहनत बच्चे नहीं समझते। ख़र्च के हिसाब की समझ भी उन्हें नहीं होती। वे केवल यह देखते हैं कि घर में सामान कब, कितना और कैसा आ रहा है। पैसा जीवन का अहम हिस्सा है। हर छोटी से लेकर बड़ी ज़रूरत के लिए इसकी आवश्यकता होती है। यदि हम इसे आज बचाएंगे और बढ़ाएंगे तो आने वाले कल में हमें वित्तीय समस्याओं से जूझना नहीं पड़ेगा। ख़र्चों का बजट, पैसों की बचत और निवेश, वित्तीय समझ का हिस्सा है। जब यह समझ आपके अंदर होगी तो आपको देखते हुए बच्चों में भी यह सोच विकसित हो जाएगी।
वक़्त है इन आदतों को अपनाने का
महीने का बजट बनाएं और उन पैसों को पहले ही अलग कर लें। अगर कोई वस्तु बजट के अंदर नहीं है तो उसे नहीं ख़रीदें। बजट बनाते समय बच्चों को भी इसमें शामिल करें। बजट क्यों और कैसे बनाया जाता है, वे सीख सकेंगे। ख़र्चों से जुड़े नियम बच्चों पर भी लागू होंगे।
हमेशा पर्स में खुल्ले पैसे लेकर चलें ताकि अगर किसी दुकानदार या ऑटो चालक के पास एक-दो रुपये न हों तो आप उसे दे सकें। पर्स में कुछ सिक्के और दस-बीस रुपये के नोट हमेशा रखें। अगर कम क़ीमत का सामान ख़रीद रहे हैं तो खुल्ले पैसे इस्तेमाल करें। 